text: Henstand skal hjælpe byggeri
  22 juni 2012 kl. 10.46
  Folk, der vil bygge nyt i Kolding, kan vente tre år med at betale kloak-bidrag. Kolding Spildevands bestyrelse har på den måde ønsket at give en økonomisk håndsrækning til byggerier.
  - Vi vil gerne lette virksomhedernes finansieringsomkostninger i forbindelse med køb og byggemodning af grund til nyt erhvervsbyggeri, siger bestyrelsesformand Iver Pedersen. Vi synes, det er et godt signal i disse tider, hvor vi alle skal gøre en ekstra indsats for at arbejde os ud af krisen.
  Tidligere skulle tilslutningsafgiften til kloak betale i forbindelse med byggemodningen. Nu kan bygherren vente med at betale til bygningen er opført og tilsluttet det offentlige kloaknet.
  
  Det kan de spare
  Iver Pedersen giver følgende eksempel på, hvad de nye regler kommer til at betyde i forbindelse med et nyt erhvervsbyggeri:
  - En virksomhed køber 5.000 kvadratmeter jord af Kolding Kommune i Industri Nord. Der betales 695.000 kr. for grunden. Hertil kommer så tilslutningsafgiften til kloak på 292.312 kr. Med de nye regler får virksomheden altså i dette eksempel henstand med betaling af ca. 30 pct. af omkostningerne i op til 3 år.
  